પણ, કાળે કરીને, જેમ કર્મકાંડનો હેતુ માર્યો ગયો, તથા પાપ-પુણ્ય અને સ્વર્ગ-નરક, ને એવાં એવાં ધતિંગોમાં માનવી ફસાઈ પડ્યું. તેવું ઉપાસના તથા ભક્તિનું પણ થયું. એ પરમેશ્વરની ભક્તિને બદલે, જાતજાતના દેવોની ભક્તિઓ, અને ભક્તિની જુદી જુદી રીતોનાં ધતિંગ ચાલ્યાં. તેને લીધે ઉપાસના પણ બગડી છે, ને એને લીધે સ્વાર્થ, અહંકાર તથા કલેશ-કંકાસ, ઘટવાને બદલે વધી પડ્યાં છે. એક જ વેદમાંથી હજાર દેવ-સંપ્રદાયો ફૂટી નીકળ્યા, ને એકને બદલે, આપણે સેંકડો ભગવાન ઊભા કરી દીધા છે. તેને લીધે ઉપાસના પણ સુખનું કારણ બનવાને બદલે કલેશ-કંકાસનું કુરુક્ષેત્ર બની ગઈ છે.